b'\n_START_ARTICLE_\nVilhelmas II\n_START_SECTION_\nBiografija\n_START_PARAGRAPH_\nVilhelmas II, kil\xc4\x99s i\xc5\xa1 Hohencolern\xc5\xb3 dinastijos, buvo vyriausias 99 dienas vald\xc5\xbeiusio Frydricho III ir Did\xc5\xbeiosios Britanijos ir Airijos princes\xc4\x97s Viktorijos s\xc5\xabnus. Tur\xc4\x97jo keturias seseris ir tris brolius, i\xc5\xa1 kuri\xc5\xb3 du mir\xc4\x97 vaikyst\xc4\x97je.\n_START_SECTION_\n\xc5\xa0eima\n_START_PARAGRAPH_\n1881\xc2\xa0m. ved\xc4\x97 \xc5\xa0l\xc4\x97zvigo-Hol\xc5\xa1teino-Sonderburgo-Augustenburgo princes\xc4\x99 August\xc4\x99 Viktorij\xc4\x85, su kuria susilauk\xc4\x97 septyni\xc5\xb3 vaik\xc5\xb3. Pirmajai \xc5\xbemonai mirus, 1922\xc2\xa0m. ved\xc4\x97 antr\xc4\x85 syk\xc4\xaf \xc5\xa0ionaicho-Karolato princes\xc4\x99 Hermin\xc4\x85.\n_START_SECTION_\nValdymo bruo\xc5\xbeai\n_START_PARAGRAPH_\nMirus t\xc4\x97vui, 1888\xc2\xa0m. bir\xc5\xbeelio 15 d., b\xc5\xabdamas 29 met\xc5\xb3 am\xc5\xbeiaus, Vilhelmas II tapo Pr\xc5\xabsijos karaliumi ir Vokie\xc4\x8di\xc5\xb3 imperatoriumi. Buvo kupinas ambicij\xc5\xb3 ir stokojo pusiausvyros, tik\xc4\x97jo savo, kaip valdovo \xe2\x80\x9ei\xc5\xa1 Dievo malon\xc4\x97s\xe2\x80\x9c paskirtimi. D\xc4\x97l naujojo valdovo ambicij\xc5\xb3 nesuderinamumo su senyvo kanclerio Otto von Bismarcko atkaklumu kovojant su socialistais bei u\xc5\xbesienio politikos orientacijos \xc4\xaf Rusij\xc4\x85, Bismarckui buvo pasi\xc5\xablyta pasitraukti ir 1890\xc2\xa0m. kovo 20 d. jis atsistatydino. Toliau iki Pirmojo pasaulinio karo vyriausyb\xc4\x97 buvo kei\xc4\x8diama keturis kartus, ta\xc4\x8diau Vilhelmo II m\xc4\x97ginimas pa\xc4\x8diam formuoti imperijos politik\xc4\x85 tur\xc4\x97jo fatali\xc5\xa1k\xc5\xb3 politini\xc5\xb3 bei diplomatini\xc5\xb3 padarini\xc5\xb3, nes bendradarbius jis rinkosi ne tiek pagal politikos sugeb\xc4\x97jimus, kiek pagal prisitaik\xc4\x97li\xc5\xa1kum\xc4\x85. Vilhelmas II su\xc5\xbelugd\xc4\x97 vadinam\xc4\x85j\xc4\x85 \xe2\x80\x9eBismarcko sistem\xc4\x85\xe2\x80\x9c, nusigr\xc4\x99\xc5\xbedamas nuo Rusijos ir nes\xc4\x97kmingai bandydamas orientuoti Vokietijos u\xc5\xbesienio politik\xc4\x85 probriti\xc5\xa1ka linkme. Pranc\xc5\xabzija, pasinaudodama tuo, 1894\xc2\xa0m. sudar\xc4\x97 su Rusija gynybin\xc4\xaf susitarim\xc4\x85, kuris tapo v\xc4\x97lesn\xc4\x97s Antant\xc4\x97s pagrindu._NEWLINE_Vilhelmo II laikais Vokietijoje itin sustipr\xc4\x97jo militarizmo propaganda. Didel\xc4\x97s viltys buvo dedamos \xc4\xaf naujai prad\xc4\x97t\xc4\x85 kurti imperijos laivyn\xc4\x85. Nors Vilhelmas II nesiek\xc4\x97 didelio politinio konflikto Europoje, bet savo nemok\xc5\xa1i\xc5\xa1komis politin\xc4\x97mis manipuliacijomis galiausiai priartino Pirm\xc4\x85j\xc4\xaf pasaulin\xc4\xaf kar\xc4\x85. Per kar\xc4\x85 jis visi\xc5\xa1kai nusi\xc5\xa1alino nuo vadovavimo, kaip vyriausias Vokietijos karini\xc5\xb3 paj\xc4\x97g\xc5\xb3 vadas nekontroliavo situacijos fronte, palikdamas vis\xc4\x85 vadovavim\xc4\x85 generol\xc5\xb3 rankose. 1918\xc2\xa0m. lapkri\xc4\x8dio 9 d. Vokietijos kilus revoliucijai, atsisak\xc4\x97 sosto. Paskutiniuosius gyvenimo de\xc5\xa1imtme\xc4\x8dius praleido tremtyje Nyderlanduose.'